สรุปภาวะตลาดต่างประเทศ ประจำวันที่ 26 ต.ค. 2563
สรุปภาวะตลาดต่างประเทศ ประจำวันที่ 26 ต.ค. 2563
27 ต.ค. 2563

ดัชนีดาวโจนส์ตลาดหุ้นนิวยอร์กปิดร่วงลงกว่า 600 จุดเมื่อคืนนี้ (26 ต.ค.) เนื่องจากนักลงทุนวิตกกังวลเกี่ยวกับจำนวนผู้ติดเชื้อไวรัสโควิด-19 ที่พุ่งขึ้นในสหรัฐและยุโรป รวมทั้งความไม่แน่นอนเกี่ยวกับการออกมาตรการกระตุ้นเศรษฐกิจรอบใหม่ของสหรัฐ ขณะที่นักลงทุนจับตารายงานผลประกอบการของบริษัทเทคโนโลยีรายใหญ่ในสัปดาห์นี้ ซึ่งรวมถึงแอปเปิล และอัลฟาเบท
ดัชนีเฉลี่ยอุตสาหกรรมดาวโจนส์ปิดที่ 27,685.38 จุด ร่วงลง 650.19 จุด หรือ -2.29% ขณะที่ดัชนี S&amp;P500 ปิดที่ 3,400.97 จุด ลดลง 64.42 จุด หรือ -1.86% ส่วนดัชนี Nasdaq ปิดที่ 11,358.94 จุด ลดลง 189.34 จุด หรือ -1.64%
 
ตลาดหุ้นยุโรปปิดร่วงลงเมื่อคืนนี้ (26 ต.ค.) ตามทิศทางตลาดหุ้นทั่วโลก เนื่องจากนักลงทุนวิตกว่า ยอดติดเชื้อโควิด-19 ที่เพิ่มขึ้นในยุโรปและสหรัฐจะส่งผลกระทบต่อแนวโน้มเศรษฐกิจโลก
ดัชนี Stoxx Europe 600 ร่วงลง 1.81% ปิดที่ 355.95 จุด
ดัชนี CAC-40 ตลาดหุ้นฝรั่งเศสปิดที่ 4,816.12 จุด ลดลง 93.52 จุด หรือ -1.90%, ดัชนี DAX ตลาดหุ้นเยอรมนีปิดที่ 12,177.18 จุด ลดลง 468.57 จุด หรือ -3.71% และดัชนี FTSE 100 ตลาดหุ้นลอนดอนปิดที่ 5,792.01 จุด ลดลง 68.27 จุด หรือ -1.16%
 
ตลาดหุ้นลอนดอนปิดลบเมื่อคืนนี้ (26 ต.ค.) โดยถูกกดดันจากการร่วงลงของหุ้นกลุ่มพลังงาน หลังราคาน้ำมันลดลง ขณะที่การพุ่งขึ้นของยอดติดเชื้อโควิด-19 ทั่วโลกทำให้นักลงทุนเทขายหุ้นออกมา ท่ามกลางความวิตกเกี่ยวกับผลกระทบทางเศรษฐกิจจากโรคระบาด
ดัชนี FTSE 100 ตลาดหุ้นลอนดอนปิดที่ 5,792.01 จุด ลดลง 68.27 จุด หรือ -1.16%
 
สัญญาทองคำตลาดนิวยอร์กปิดบวกติดต่อกันเป็นวันที่ 2 เมื่อคืนนี้ (26 ต.ค.) เนื่องจากนักลงทุนเข้าซื้อสินทรัพย์ปลอดภัยหลังจากตลาดหุ้นสหรัฐร่วงลงอย่างหนัก ท่ามกลางความวิตกกังวลเกี่ยวกับการเพิ่มขึ้นของจำนวนผู้ติดเชื้อโควิด-19 อย่างไรก็ดี การแข็งค่าของสกุลเงินดอลลาร์ได้สกัดแรงบวกในตลาด และส่งผลให้สัญญาทองคำขยับขึ้นเพียงเล็กน้อยเท่านั้น
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 50 เซนต์ หรือ 0.03% ปิดที่ 1,905.7 ดอลลาร์/ออนซ์
สัญญาโลหะเงินส่งมอบเดือนธ.ค. ลดลง 25.5 เซนต์ หรือ 1.03% ปิดที่ 24.42 ดอลลาร์/ออนซ์
สัญญาพลาตินัมส่งมอบเดือนม.ค. ร่วงลง 29.3 ดอลลาร์ หรือ 3.23% ปิดที่ 877.4 ดอลลาร์/ออนซ์
สัญญาพัลลาเดียมส่งมอบเดือนธ.ค. ร่วงลง 29.90 ดอลลาร์ หรือ 1.3% ปิดที่ 2,368.70 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงแตะระดับต่ำสุดในรอบ 3 เดือนเมื่อคืนนี้ (26 ต.ค.) โดยได้รับแรงกดดันจากความกังวลที่ว่าการแพร่ระบาดครั้งใหม่ของไวรัสโควิด-19 จะส่งผลกระทบต่อเศรษฐกิจและความต้องการใช้น้ำมัน นอกจากนี้ ราคาน้ำมันยังถูกกดดันจากการที่ลิเบียเพิ่มการส่งออกน้ำมัน
สัญญาน้ำมันดิบ WTI ส่งมอบเดือนธ.ค. ร่วงลง 1.29 ดอลลาร์ หรือ 3.2% ปิดที่ 38.56 ดอลลาร์/บาร์เรล ซึ่งเป็นระดับปิดต่ำสุดนับตั้งแต่วันที่ 2 ต.ค. 2563
สัญญาน้ำมันดิบเบรนท์ (BRENT) ส่งมอบเดือนธ.ค. ดิ่งลง 1.31 ดอลลาร์ หรือ 3.1% ปิดที่ 40.46 ดอลลาร์/บาร์เรล ซึ่งเป็นระดับปิดต่ำสุดนับตั้งแต่วันที่ 2 ต.ค. 2563
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (26 ต.ค.) เนื่องจากนักลงทุนเข้าซื้อดอลลาร์ในฐานะสกุลเงินปลอดภัย ท่ามกลางความกังวลเกี่ยวกับจำนวนผู้ติดเชื้อไวรัสโควิด-19 ที่พุ่งขึ้นในสหรัฐ รวมทั้งความไม่แน่นอนเกี่ยวกับการออกมาตรการกระตุ้นเศรษฐกิจ
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.29% แตะที่ระดับ 93.0472
ดอลลาร์สหรัฐแข็งค่าเมื่อเทียบกับเงินเยน ที่ระดับ 104.84 เยน จากระดับ 104.73 เยน และแข็งค่าเมื่อเทียบกับฟรังก์สวิส ที่ระดับ 0.9073 ฟรังก์ จากระดับ 0.9044 ฟรังก์ นอกจากนี้ ดอลลาร์สหรัฐยังแข็งค่าเมื่อเทียบกับดอลลาร์แคนาดา ที่ระดับ 1.3201 ดอลลาร์แคนาดา จากระดับ 1.3144 ดอลลาร์แคนาดา
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1812 ดอลลาร์ จากระดับ 1.1857 ดอลลาร์ ขณะที่เงินปอนด์อ่อนค่าลงแตะที่ระดับ 1.3018 ดอลลาร์ จากระดับ 1.3034 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.7125 ดอลลาร์สหรัฐ จากระดับ 0.7134 ดอลลาร์สหรัฐ